KIRJALLINEN KYSYMYS P-1981/03 esittäjä(t): Elly Plooij-van Gorsel (ELDR) komissiolle. Alankomaiden yleisradion (NOS) rooli ja DAB-lähettimiä koskevat yhteisön tarjouskilpailusäännöt.



Virallinen lehti nro 280 E , 21/11/2003 s. 0185 - 0187



KIRJALLINEN KYSYMYS P-1981/03 esittäjä(t): Elly Plooij-van Gorsel (ELDR) komissiolle (10. kesäkuuta 2003) Aihe: Alankomaiden yleisradion (NOS) rooli ja DAB-lähettimiä koskevat yhteisön tarjouskilpailusäännöt Alankomaiden yleisradio (Nederlandse Omroep Stichting, NOS) on julistanut tarjouskilpailut, jotka koskevat toimilupaa DAB-lähettimien kehittämistä ja hallintaa varten. DAB (Digital Audio Broadcasting) on digitaalisia audiolähetyksiä koskeva normi, johon NOS:illa on ollut lisenssi yhtä maanpäällistä multipleksiyhteyttä varten 1. helmikuuta 2003 alkaen. Toimilupa myönnetään todennäköisesti Nozemalle. Nozemasta omistaa 59 prosenttia Alankomaiden valtio, 40 prosenttia on NOS:in omistuksessa ja yhden prosentin omistaa Radio Nederland Wereldomroep (Alankomaiden maailmanradio). Vaikuttaa siltä, että tehtävät sekoittuvat toisiinsa NOS:in hallintoneuvostossa ja Nozeman johtokunnassa. Päällekkäiset tehtävät kyseisissä elimissä herättävät epäilyjä päätöksenteon puolueettomuudesta tarjouspyyntömenettelyn yhteydessä. NOS katsoo, että tarjouspyyntöjä koskevan yhteisön direktiivin mukaiset menettelyt takaavat niiden asianmukaisen täytäntöönpanon. NOS:in mukaan palvelujen tarjoajan yhteydet hallintoneuvostoon ja johtokuntaan eivät johda kenenkään asettamiseen lainvastaisesti etusijalle. Kuitenkin lausunnollaan NOS itse myöntää, että suosituimmuuskohtelua ei voida sulkea pois. DAB ei koskaan ole ollut säännöllisesti toiminnassa Alankomaissa, joten herättää huomiota, että NOS asettaa etusijalle tarjouspyyntömenettelyssä palvelujen tarjoajan, jolla on jo kokemusta. NOS antoi vuonna 2001 Nozemalle tehtäväksi kehittää DAB:ia koskevan roll out planin. Nozema on ollut mukana vuonna 2000 WebAnywhere-projektin DAB-hankkeissa, joihin NOS myös osallistui. 1. Onko komissio tietoinen tilanteesta? 2. Katsooko komissio, että Nozemalla on mahdollisesti ratkaiseva kilpailuetu menettelyssä toimiluvan saamiseksi verrattuna muihin palvelun tarjoajiin? 3. Katsooko komissio, että kun eri palvelujen tarjoajien välillä käydään tervettä kilpailua, on mahdollista ottaa parhaalla mahdollisella tavalla käyttöön uutta tekniikkaa, josta DAB on esimerkkinä? 4. Katsooko komissio, että Nozeman on pidettävä erillistä kirjanpitoa julkisten ja toisaalta kaupallisten palvelujen tarjoamisesta? Onko komissio valmis tarkistamaan Alankomaiden viranomaisilta, onko Nozemalla todella erilliset kirjanpidot? 5. Katsooko komissio, että NOS noudattaa tarjouspyyntöjä koskevia yhteisön sääntöjä asianmukaisella tavalla? Mikäli vastaus on kielteinen, aikooko komissio ryhtyä asiassa toimenpiteisiin? 6. Onko komissio tietoinen siitä, että Alankomaiden viranomaiset ovat vapauttaneet Nozeman maksamasta yritysveroa? Frits Bolkesteinin komission puolesta antama vastaus (8. heinäkuuta 2003) 1. Komissiolle ei ilmoitettu tästä tarjouskilpailumenettelystä. 2. ja 3. Komissio on sitä mieltä, että esitettyjen tietojen perusteella sillä ei ole riittävää näyttöä toimista, jotka viittaisivat julkisista hankinnoista annetun lainsäädännön tai EY:n perustamissopimuksen määräysten mahdollisiin rikkomisiin asiassa. Euroopan yhteisöjen tuomioistuin (jäljempänä yhteisöjen tuomioistuin) totesi asiassa C-94/99 antamassaan tuomiossa seuraavaa: yhdenvertaisen kohtelun periaatetta ei ole loukattu pelkästään sillä perusteella, että hankintaviranomainen päättää, että julkiseen palveluhankintamenettelyyn saavat osallistua yksiköt, jotka saavat tältä hankintaviranomaiselta tai muilta hankintaviranomaisilta jossain muodossa tukea, joka mahdollistaa sen, että tällaiset yksiköt voivat tehdä tarjouksia hinnoilla, jotka ovat olennaisesti alempia kuin tällaista tukea saamattomien, kilpailevien tarjoajien hinnat. Näin ollen pelkästään se seikka, että Nozema osallistuu julkiseen hankintamenettelyyn yritysverosta vapautettuna organisaationa, tai Nozeman erilliseen kirjanpitoon liittyvä nykytilanne eivät sinänsä merkitse sitä, että tarjoajien yhtäläisen kohtelun periaatetta olisi loukattu. Komissio ei pidä syrjivänä sitä, että Alankomaiden yleisradio (NOS) edellyttää aiempaa kokemusta ja että Nozema on hankkinut tämän kokemuksen, koska tämä ei sulje pois sitä, että myös muiden jäsenvaltioiden palveluntarjoavat voivat täyttää tämän ehdon. 4. Komissio viittaa edelliseen kysymykseen antamaansa vastaukseen. 5. ja 6. Kuten edellä todetaan, komissio on tullut siihen tulokseen, ettei se ole löytänyt näyttöä toimista, jotka viittaisivat julkisia hankintoja koskevan lainsäädännön tai EY:n perustamissopimuksen määräysten mahdolliseen rikkomiseen asiassa. Tämä päätelmä perustuu kaikkiin arvoisan jäsenen antamiin tietoihin. EY:n perustamissopimuksen noudattamisen valvojana komissio ei kuitenkaan epäröi ryhtyä EY:n perustamissopimuksen 226 artiklan mukaiseen menettelyyn, jos tämän lainsäädännön mahdollisista rikkomisista saadaan näyttöä.